Diari Oficial de la Generalitat Valenciana


Sumari del DOGV 9363, del 16-06-2022 (2022/5405)

RESOLUCIÓ de 31 de maig de 2022, del director de l'Institut Cartogràfic Valencià, per la qual s'estableixen les actuacions administratives automatitzades que faran ús del segell electrònic de l'Institut Cartogràfic Valencià.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9363

Data del DOGV
:   16-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5405


Data del document
:   31-05-2022

Organisme emissor
:   Institut Cartogràfic Valencià

Tipus de document
:   Resolució

Descriptors 

:   * Institut Cartogràfic Valencià

RESOLUCIÓ de 31 de maig de 2022, del director de l'Institut Cartogràfic Valencià, per la qual s'estableixen les actuacions administratives automatitzades que faran ús del segell electrònic de l'Institut Cartogràfic Valencià.  
 [2022/5405]  
La Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic, consagren tant el dret de les persones a relacionar-se amb les administracions públiques per mitjans electrònics com la utilització d'aquests mitjans per les mateixes administracions.  
  
Dins de les disposicions que trobem respecte als mitjans que pot valdre's aquesta administració, la Llei 40/2015, d'1 d'octubre, en l'article 40, permet l'ús de segells electrònics basats en certificats electrònics que complisquen els requisits exigits per la legislació de signatura electrònica per a la identificació i l'autenticació de l'exercici de la competència en l'actuació administrativa automatitzada.  
  
L'article 41.1 de l'esmentada norma defineix l'actuació administrativa automatitzada com «qualsevol acte o actuació realitzada íntegrament a través de mitjans electrònics per una administració pública en el marc d'un procediment administratiu i en la qual no haja intervingut de manera directa un empleat públic», i en l'article 41.2 determina que en cas d'actuació administrativa automatitzada haurà d'establir-se prèviament l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és procedent, auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.  
  
En aquest sentit, l'article 42 estableix, en l'exercici de la competència d'actuació administrativa automatitzada, la possibilitat d'usar com a sistema de signatura electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat que reunisca els requisits exigit per la legislació a l'efecte d'impugnació.  
  
Aquesta normativa estatal ha sigut desplegada recentment pel Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, que en l'article 15 estableix que les administracions públiques podran utilitzar, per a la seua identificació electrònica i per a garantir l'origen i la integritat dels documents electrònics, entre altres, el segell electrònic basat en un certificat electrònic qualificat i que reunisca els requisits exigit per la legislació a l'efecte d'impugnació.  
Així mateix, l'article 20 d'aquest Reial decret 203/2021, de 30 de març conté la previsió de la utilització d'aquests segells electrònics dins de la tramitació administrativa automatitzada dels procediments que cada administració determine.  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, conté en el títol VI normes sobre l'administració electrònica, i disposa en l'article 79.2 que «la creació de segells electrònics es realitzarà mitjançant resolució dels òrgans superiors de la conselleria o titulars dels organismes públics competents, que es publicarà en la seu electrònica».  
Una vegada creat el segell digital que permeta la tramitació automatitzada, i en virtut de l'article 78 de la mateixa norma, l'òrgan administratiu que gestione els sistemes o aplicacions informàtiques que s'utilitzaran per a la gestió d'actuacions administratives automatitzades haurà d'emetre una resolució, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, dictada segons l'article 94 d'aquest decret i el contingut del qual serà vinculant.  
  
L'acreditació per aquest mitjà es podrà aplicar a qualsevol actuació administrativa de tràmit, i també als actes resolutoris dels procediments, en aquells supòsits expressament establits per una resolució de l'Institut Cartogràfic Valencià en el procediment o actuació concreta en què es pretenga aplicar.  
Mitjançant Resolució de 30 de maig de 2022 es crea el segell electrònic d'actuació administrativa automatitzada com a sistema de signatura electrònica per a la identificació i l'autenticació de l'exercici de la competència, en les actuacions administratives automatitzades generades en l'àmbit funcional d'aquest organisme.  
Amb data 3 de maig de 2022 s'emet informe favorable de coordinació informàtica per part de la Direcció General de Tecnologies de la Informació i les Comunicacions al projecte de resolució d'aquesta direcció de l'Institut Cartogràfic Valencià per a l'aplicació del segell electrònic a les actuacions administratives automatitzades plantejades.  
L'article 4 de l a Llei 2/2020, de 2 de desembre, de la Generalitat, de la informació geogràfica i de l'Institut Cartogràfic Valencià, determina l'àmbit de les seues competències funcionals.  
En virtut de l'anterior, resolc:  
  
Primer. Objecte de la resolució  
Regular les actuacions administratives del Institut Cartogràfic Valencià a les quals s'aplicarà el seu segell electrònic, com a sistema de signatura electrònica per a la identificació i l'autenticació de l'exercici de la seua competència, definides en l'apartat segon d'aquesta resolució.  
  
Segon. Actuacions administratives automatitzades  
Els procediments respecte als quals posseeix la competència funcional aquest institut i que suposen actuacions administratives automatitzades de la Direcció de l'Institut Cartogràfic Valencià als quals seran aplicable el seu segell electrònic són les següents:  
a) Generació i emissió de certificats de fotogrames i cartografies del registre de cartografia i de la cartoteca digital.  
  
Tercer. Òrgans competents  
L'Institut Cartogràfic Valencià serà responsable de la seua utilització, en l'àmbit del seus competències, i també de resoldre la impugnació de les actuacions automatitzades, definides en l'apartat segon d'aquesta resolució, signades amb aquest segell electrònic.  
  
Quart. Verificació del certificat  
La verificació del certificat, i també la dels documents generats que incloguen el segell electrònic podrà realitzar-se a través de l'Agència de Tecnologia i Certificació Electrònica-ACCV, i també pel servei VALIDE de la plataforma de validació de certificats de l'Administració General de l'Estat, en l'adreça electrònica següent: https://valide.redsara.es/.  
  
  
Cinqué. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat.  
  
  
Sisé. Entrada en vigor  
Aquesta resolució produirà efectes l'endemà de la seua publicació en el Diari Oficial de la Generalitat Valenciana. Contra aquesta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la seua publicació en el Diari Oficial de la Generalitat Valenciana, davant el tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que ha dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que es puga interposar qualsevol altre recurs dels previstos en la legislació vigent.  
  
València, 31 de maig de 2022.- El director de l'Institut Cartogràfic Valencià: Xavier Navarro i Garcia.